**Veera Sylvius** (s. 1974 Turku) on suomalainen pääomasijoittaja, kirjailija ja entinen yrittäjä. Aiemmin hän työskennellyt avaruusalalla. Koulutukseltaan hän on filosofian maisteri ja MBA.

Ura
---

Helsingin yliopistolta teoreettisesta fysiikasta maisteriksi valmistunut Sylvius kiinnostui opiskelujensa aikana avaruusfysiikasta. Hän teki aiheesta vuoden kestäneen Space Systems Finland -pestinsä aikana gradun. Graduunsa hän teki matemaattisen mallin Maata kiertäneen kaukokartoitussatelliitin spektri­datan analysointiin. Opiskeluaikanaan hän toimi myös ainejärjestönsä Limes ry:n puheenjohtajana. 

Uransa hän aloitti Ericssonin verkonhallintajärjestelmien asiantuntijana. Vuonna 2005 hän palasi Space System Finlandiin, ja työskenteli siellä muun muassa kaukokartoitussateliittien ohjelmistokehityksessä, testauksen suunnittelussa ja projektipäällikkönä. Vuonna 2008 hänestä tuli myyntipäällikkö. Töiden ohella Sylvius valmistui MBA:ksi Aalto EE:stä.

Vuonna 2010 Sylvius nimitettiin Space Systems Finlandin toimitusjohtajaksi. Yhtiöllä oli tuolloin 27 työntekijää. Sylviuksen mukaan yhtiön tulevaisuus olisi maanpäällisen teollisuuden parissa. Hän ja kaksi johtoryhmän jäsentä, Timo Latvala ja Tuomas Talvioja, tekivät yhtiöstä ostotarjouksen ja tekivät kaupat alkuvuonna 2011. Sylvius omisti yhtiöstä kolmanneksen.

Yhtiön liikevaihto kasvoi noin 20 prosenttia vuosittain ja vuoteen 2016 mennessä maanpäällisen teollisuuden osuus liikevaihdosta oli noin puolet. Yhtiöllä oli tuolloin 79 työntekijää ja sen projektit liittyivät esimerkiksi lääketieteen laitteisiin, diagnostiikaan ja koneteollisuuden turvajärjestelmiin.

Suunnittelutoimisto RD Velho osti Space Systems Finlandin loppuvuonna 2019. RD Velho oli älykkäiden koneiden, laitteiden ja digitaalisten ratkaisujen suunnittelija. Fuusioituaan SSF:n itseensä se jatkoi toimintaa Huld Oy -nimellä. Sylvius toimi Huldin varatoimitusjohtajana kaksi vuotta.

Syksyllä 2021 Sylvius perusti kumppaneineen pääomasijoitusyhtiö Voland Partners Oy:n. Erkka Niemi ja Samuli Siljamäki olivat aiemmin työskennelleet Siili Solutionsissa, jota Jyrki Laune oli avustanut oman yrityksensä kautta. Kasvurahasto aikoi sijoittaa suomalaisiin teknologiayrityksiin. Sylvius hallinnoi siellä kymmenien miljoonien eurojen sijoitussalkkua, joka koostuu sekä muiden että hänen omista omistuksistaan.

Sylvius opiskelee luovaa kirjoittamista Kriittisessä korkeakoulussa (2023-2025)

Julkaisut
---------

* On todellakin kuljettava kuusikon läpi, Enostone, 2023
* Louise Gluck ja kirjallisuuden voima, essee, Särö -lehti no. 49-50, 2023
* Katoaminen, Enostone, 2024

Yksityiselämä
-------------

Sylviuksella on kaksi lasta. Hänen äitinsä on kirjailija ja lääketieteen tohtori Anneli Vainio.

Lähteet
-------

1. 1 2 3 4  Miia Saari: Pääomasijoittaja ja esikoisrunoilija Veera Sylvius luuli aina olevansa perheensä ei-luovin ihminen — yksi joululahja muutti kaiken *Kauppalehti*. Viitattu 6.3.2023.
2. 1 2  Ari Saarelainen: Vuonna 1989 perustettu it-talo alkoi yhtäkkiä kasvaa vauhdilla *Tivi*. Viitattu 7.3.2023.
3. 1 2 3 4 5 6 7  Matti Keränen: Vallasta luopuminen oli tuskaa Veera Sylviukselle – Valmistautuu nyt sijoittamaan 80 miljoonaa euroa kotimaisiin teknoyrityksiin *Kauppalehti*. Viitattu 6.3.2023.
4. ↑  Minna Nalbantoglu HS: Toimitusjohtaja Veera Sylvius: Tasa-arvo edellyttää myös rohkeita ja pelottavia tyttöjä *Helsingin Sanomat*.  5.3.2016. Viitattu 7.3.2023.
5. ↑  Alumni Veera Sylviuksen tie kulki fyysikosta toimitusjohtajaksi | Helsingin yliopisto *www.helsinki.fi*. Viitattu 7.3.2023.
6. 1 2  mikä työ? | Kestovaipoista Merkuriukseen *Helsingin Sanomat*.  15.8.2010. Viitattu 6.3.2023.
7. 1 2 3 4  Space Systems Finland tuo avaruusosaamista maan päälle *Helsingin Sanomat*.  5.3.2016. Viitattu 6.3.2023.
8. ↑  TIVI: "Loistava kehitysaskel" – Space Systems Finland ja RD Velho yhdistävät rivinsä *Tivi*. Viitattu 7.3.2023.
9. ↑  Matti Keränen: Uusi rahasto kiikaroi it-taloja – "Tulemme kanssayrittäjiksi jakamaan riskiä" *Tivi*. Viitattu 7.3.2023.
10. ↑  Sari Harsu: Veera Sylviuksen romaanissa kadotaan monin tavoin – arviossa Katoaminen *Kulttuuritoimitus*.  12.3.2024. Viitattu 26.3.2024.
11. ↑  Kirja-arvostelu | Fyysikon runot asettuvat luontevasti suomalaisen luontorunouden perinteeseen, ja uuden tekijän ääni on ilahduttavan itsevarma *Helsingin Sanomat*.  25.3.2023. Viitattu 19.1.2024.
12. ↑  Särö 49–50 / Muoto ja merkitys *Kirjallisuus- ja kulttuuriyhdistys Särö ry*. Viitattu 26.3.2024.